Kinnear se selfoonsein glo weke lank nagespoor voor moord | Netwerk24
Deur Maygene de Wee 19 September 2020 17:03
Vrydag het die nasporing van sy selfoonsein kort ná 08:00 begin. Dit is volgens betroubare bronne gestaak kort voordat hy by sy huis in Sidneyvale, Bishop Lavis, deur 'n gemaskerde man in 'n rooi-kappietop doodgeskiet is.
Kinnear het toe pas voor sy huis stilgehou. Hy is vermoedelik meer as vyf keer raakgeskiet – meestal in sy bolyf – en is op die toneel dood.
'n Bron het Saterdag gesê die Valke het die inligting oor die nasporing van Kinnear se selfoon kort ná die sluipmoord aan sy bevelvoerder, maj.genl. Andre Lincoln oorgedra.
Die misdaadtoneel in Sidneyvale, Bishop Lavis, waar lt.kol Charl Kinnear, Vrydag doodgeskiet is. Foto: Jaco Marais
Die bron het gesê die enigste afdeling in die polisie wat 'n selfoonnetwerk kan opdrag gee om iemand se selfoon te "volg", is misdaadintelligensie.
Lt.kol.Charl KinnearFoto: Verskaf
"Of hulle het 'n 'grabber' gebruik," is daar gesê.
"En ons weet hoe onwettig van die Wes-Kaapse misdaadintelligensielede te werk gaan," het die bron gesê.
"Hulle het mense wat vir die selfoonnetwerke werk wat die toegang onwettig vir hulle verkry."
Dit is glo nie die eerste keer dat Kinnear se bewegings deur sy selfoon gevolg is nie.
Volgens die bronne het kollegas by misdaadintelligensie ook al in die verlede op die selfone van Kinnear, Lincoln, maj.genl. Jeremy Vearey en brig. Cass Goolam gespioeneer.
Ook die inligting is volgens bronne aan maj.genl. Mzwandile Tiyo, misdaadintelligensie se hoof in die Wes-Kaap, oorgedra.
Die polisie se kommentaar oor hierdie bewerings is versoek en sal bygewerk word sodra dit ontvang word.